**Bőcs Község Önkormányzata Képviselő-testületének módosított 5/2021. (IX. 14.) önkormányzati rendelete**

**a települési támogatás és a szociális ellátások helyi szabályairól**

*3. melléklet*

**Pályázati Felhívás**

*Bőcs Község Önkormányzatának Képviselő-testülete pályázatot hirdet* ***középiskolai******nappali tagozaton*** *tanulói jogviszonnyal rendelkezők tanulmányinak támogatására.*

**2025/2026-os tanév I. félévére**

A pályázatot azok a középiskolai tanulói jogiszonnyal rendelkezők nyújthatják be akik

1. Bőcsi lakcímmel rendelkeznek és életvitelszerűen Bőcsön laknak

2. Nappali tagozaton gimnáziumban, szakközépiskolában, szakiskolában tanulmányaik 9. évfolyamától kezdődően (9. évfolyam esetén a második félévtől), amennyiben a tanulmányi átlaguk a 4,0-át meghaladja.

A pályázatot a Bőcsi Polgármesteri Hivatalban igényelhető Pályázati űrlapon kell beadni.

**A pályázathoz csatolni kell:**

A tanulmányok folytatását, valamint a tanulmányi eredményt igazoló dokumentumokat (a közreműködő intézmény által a tárgyidőszakra kiadott, 2025/2026-os tanévre szóló **érvényesítő matricával ellátott diákigazolvány másolata** vagy a közreműködő intézmény által kiadott, a diákigazolványra való jogosultságról szóló igazolás másolata a nappali oktatás munkarendje szerint fennálló tanulói vagy hallgatói jogviszonyról, és középiskolai bizonyítvány másolata)

Nyilatkozat arról, hogy a pályázó tudomásul veszi, hogy személyes adatait a pályázatokat elbíráló bizottság az eljárás során megismeri.

A támogatás odaítéléséről a Képviselő testület Egészségügyi, Szociális, Sport és Kulturális Bizottsága dönt. A támogatás mértéke havi 10.000.- forint folyósításáról a jegyző gondoskodik.

A támogatást a pályázó törvényes képviselője, illetve nagykorú pályázó esetén a pályázó számára kell kifizetni. A törvényes képviselő, illetve a támogatott írásbeli kérelmére a tanulmányi félévre járó pénzbeli támogatás egy összegben is folyósítható.

A támogatott köteles a Polgármesteri Hivatalt tájékoztatni, ha a támogatás folyósításának időszaka alatt tanulmányait befejezi.

Az Egészségügyi, Szociális, Sport és Kulturális Bizottság a támogatás megszüntetéséről intézkedik ha a támogatott:

- nem tesz eleget a tájékoztatási kötelezettségének,

- a támogatás elnyerése, illetve megtartása érdekében valótlan adatokat közöl,

- tanulmányait befejezte.

Az Egészségügyi, Szociális, Sport és Kulturális Bizottság hiányos pályázat esetén a pályázót hiánypótlásra hívja fel. A felhívás ellenére hiányosan benyújtott pályázatokat a bizottság elutasítja.

A pályázatot Bőcs Község Önkormányzata Képviselő-testülete tanulmányi félévenként írja ki.

**A 2025/2026-os tanév első félévére a támogatás benyújtásának határideje: 2025. október 27.**

**A pályázatokat a Bizottság elbírálja a benyújtási határidőt követően és erről a pályázót határozat formájában írásban értesíti.**

**dr. Csontos Bence sk.**

**jegyző**